REGOLAMENT TAL-KUMMISSJONI (KE) Nru 1163/2008
ta' l-24 ta' Novembru 2008
li jemenda r-Regolament tal-Kunsill (KE) Nru 40/2008 fir-rigward tal-limiti tal-qbid għal ċerti stokkijiet ta’ Norway pout, merlangu u haddock
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 40/2008 tas-16 ta' Jannar 2008 li jistabbilixxi għall-2008 l-opportunitajiet ta' sajd u l-kundizzjonijiet marbuta ma' ċerti stokkijiet ta' ħut u gruppi ta' stokkijiet ta' ħut, applikabbli fl-ilmijiet tal-Komunità u, għall-bastimenti Komunitarji, f’ilmijiet fejn huma meħtieġa limiti [azzjonijiet] tal-qbid (1), u b’mod partikolari l-Artikoli 5(5) u l-Artikolu 5(7) tiegħu,
Billi:
(1)
Il-limiti preliminarji ta' qbid għall-istokk ta’ Norway pout fiż-żona IIIa tal-ICES u fl-ilmijiet tal-KE taż-żoni IIa u IV tal-ICES huma stabbiliti fl-Anness IA tar-Regolament (KE) Nru 40/2008.
(2)
Skont l-Artikolu 5(5) ta' dak ir-Regolament, il-Kummissjoni tista' tirrevedi dawk il-limiti tal-qbid fid-dawl tal-informazzjoni xjentifika miġbura matul l-ewwel semestru tal-2008.
(3)
Fid-dawl tal-informazzjoni xjentifika miġbura fl-ewwel semestru tal-2008, il-limiti finali tal-qbid għan-Norway pout fiż-żoni kkonċernati għandhom jiġu ffissati.
(4)
Skont il-Kumitat Xjentifiku, Tekniku u Ekonomiku għas-Sajd, jekk il-qbid fl-2008 jilħaq total ta’ 148 000 tunnellati, li jikkorrispondu għal valur tal-mortalità tal-ħut ta’ 0,6 dan għandu jwassal biex l-istokk jinżamm ogħla mil-limiti prekawzjonarji.
(5)
In-Norway pout huwa stokk tal-Baħar tat-Tramuntana li jinqasam flimkien man-Norveġja, iżda li bħalissa mhuwiex taħt ġestjoni konġunta bejn iż-żewġ Partijiet. Il-miżuri pprovduti f'dan ir-Regolament għandhom ikunu konformi mal-konsultazzjonijiet li saru man-Norveġja skont id-dispożizzjonijiet tal-Memorjal Maqbul tal-konklużjonijiet tal-konsultazzjonijiet tas-sajd bejn il-Komunità Ewropea u n-Norveġja tas-26 ta' Novembru 2007.
(6)
Konsegwentement, is-sehem tal-Komunità mill-qabdiet totali permessi (TAC) tan-Norway pout fiż-żona IIIa tal-ICES u fl-ilmijiet tal-KE taż-żoni IIa u IV tal-ICES għandhom jiġu stabbiliti għal 75 % ta’ 148 000 tunnellata.
(7)
Skont l-Artikolu 5(7) tar-Regolament (KE) Nru 40/2008, il-limiti tal-qbid għall-istokk ta’ merlangu fiż-żona IIIa tal-ICES, għall-istokk ta’ merlangu fiż-żona IV tal-ICES u tal-ilmijiet tal-KE taż-żona IIa tal-ICES, u għall-istokkijiet ta’ haddock fiż-żona IIIa tal-ICES u fl-ilmijiet tal-KE taż-żoni IIIb, IIIc u IIId, u għall-istokk ta’ haddock fiż-żona IV tal-ICES u fl-ilmijiet tal-KE taż-żona IIa jistgħu jiġu riveduti mill-Kummissjoni bħala konsegwenza tar-reviżjoni tal-limiti tal-qbid għall-istokk ta’ Norway pout f’konformità mal-Artikolu 5(5) ta’ dak ir-Regolament, biex jitqies il-qbid inċidentali kollu ta’ dawk l-istokkijiet fis-sajd għan-Norway pout.
(8)
Fid-dawl tal-limitazzjonijiet tas-sajd għan-Norway pout fiż-żona IIIa tal-ICES u fl-ilmijiet tal-KE taż-żoni IIIb, IIIc u IIId tal-ICES, u fin-nuqqas ta’ kwalunkwe tbassir ġdid ta’ qbid inċidentali ta’ haddock u merlangu minn sajd industrijali ieħor li jseħħ f’dawk iż-żoni, il-limiti tal-qbid għall-istokkijiet tal-merlangu u tal-haddock fiż-żona IIIa tal-ICES u fl-ilmijiet tal-KE fiż-żoni IIIb, IIIc u IIId tal-ICES għandhom jibqgħu l-istess għall-bqija tas-sena 2008.
(9)
Meta jitqies l-iffissar tal-limiti finali tal-qbid għan-Norway pout fiż-żona IIIa tal-ICES u fl-ilmijiet tal-KE taż-żoni IIa u IV tal-ICES, il-limiti tal-qbid għall-merlangu u l-haddock fiż-żona IV tal-ICES u fl-ilmijiet tal-KE taż-żona IIa tal-ICES għandhom jiġu riveduti.
(10)
In-Norway pout hija speċi li ma tgħix għal żmien twil. Għaldaqstant, il-limiti tal-qbid għandhom jiġu implimentati malajr kemm jista' jkun, sabiex jiġi evitat dewmien li jista' jwassal għal sajd żejjed tal-istokk.
(11)
L-Anness IA tar-Regolament (KE) Nru 40/2008 għandu għalhekk jiġi emendat kif jixraq.
(12)
Il-miżuri pprovduti f'dan ir-Regolament huma konformi mal-opinjoni tal-Kumitat għas-Sajd u l-Akkwakultura,
ADOTTAT DAN IR-REGOLAMENT:
Artikolu 1
L-Anness IA tar-Regolament (KE) Nru 40/2008 huwa emendat skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ l-għada ta' meta jiġi ppubblikat f'Il-Ġurnal Ufficjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Novembru 2008.